## Educació convoca les proves d’accés de caràcter específic i el procediment d’admissió i matrícula de les ensenyances esportives de règim especial

*** Les ensenyances esportives s’impartixen en centres públics, centres de formació esportiva pertanyents a les federacions i centres privats autoritzats
* Les proves d’accés i la sol·licitud d’admissió en la convocatòria ordinària són del 9 al 19 de juny i l’extraordinària, del 2 al 10 de setembre**

La Conselleria d’Educació, Cultura, Universitats i Ocupació ha convocat les proves d’accés de caràcter específic als cicles de grau mitjà i superior de les ensenyances esportives de règim especial, així com el procediment d’admissió i matriculació de l’alumnat per a cursar estes ensenyances durant el curs acadèmic 2025-2026.

La inscripció a les proves d’accés de caràcter específic i el procediment d’admissió en els centres públics són dos processos paral·lels que compartixen calendari. Concretament, les proves d’accés de caràcter específic són un requisit per a accedir a les ensenyances de Tècnic Esportiu i Tècnic Esportiu Superior de règim especial.

Estes ensenyances s’impartixen en centres públics, centres de formació esportiva pertanyents a les federacions i centres privats autoritzats.

Així mateix, estan exempts de realitzar estes proves els qui acrediten la condició d’esportista d’alt nivell, esportista d’alt rendiment o esportista d’elit en la modalitat o especialitat corresponent.

Amb caràcter general i en els dos procediments, es realitzarà una convocatòria ordinària, una extraordinària i una convocatòria de places no cobertes en el període extraordinari.

En este sentit, les dates d’inscripció per a la convocatòria ordinària de les proves d’accés de caràcter específic i la sol·licitud d’admissió per al curs 2025-2026 seran del 9 al 19 de juny, els dos inclosos, i les de realització de la prova del 30 de juny al 4 de juliol.

Pel que respecta a la convocatòria extraordinària dels dos procediments, les dates establides són del 2 al 10 de setembre, els dos dies incloses, i les de realització de la prova, del 18 al 23 de setembre.

Les places no cobertes en el procés de matrícula extraordinària es publicaran a partir del 8 d’octubre.

A més, els centres que impartixen les ensenyances de les diferents modalitats esportives publicaran en el tauler d’anuncis, en la web i altres canals de comunicació oficials tota la informació per a formalitzar els dos procediments, així com la data exacta, el lloc de realització i l’horari de cada prova d’accés de caràcter específic.

La superació de la prova d’accés de caràcter específic tindrà efectes en tot l’àmbit de l’Estat i la seua vigència serà de díhuit mesos, a partir de la data de finalització d’esta.

La resolució per la qual s’establixen els procediments de convocatòria i inscripció de les proves d’accés de caràcter específic als cicles de grau mitjà i superior de les ensenyances esportives de règim especial es pot consultar en el [Diari Oficial de la Generalitat Valenciana (DOGV)](https://dogv.gva.es/datos/2025/04/29/pdf/2025_13464_va.pdf).

Així mateix, es pot accedir a la resolució per la qual es determinen el calendari i el procediment d’admissió i matriculació de l’alumnat per a cursar les ensenyances esportives de règim especial durant el curs acadèmic 2025-2026, a través d’este [enllaç](https://dogv.gva.es/datos/2025/05/08/pdf/2025_14738_va.pdf).

Fecha: 10/05/2025